Fartgrænsen på udvalgte strækninger på motortrafikveje i Danmark bliver sat op til 100 kilometer i timen.

Har du tjek på hvordan man kører korrekt på flersporede veje? - se hvordan ovenfor.

"Fart dræber".

Sådan har filosofien hos myndighederne i Danmark i mange år været, når det drejede sig om fartgrænserne på de danske veje - men nu går regeringen den modsatte vej, og i løbet af kort tid ventes et lovforslag vedtaget, som vil sætte fartgrænsen op til 100 kilometer i timen på udvalgte strækninger på danske motortrafikveje.

- Regeringen ønsker med forslaget at styrke fremkommeligheden på vejene, sagde transport- og bygningsminister Hans Christian Schmidt (V), da lovforslaget blev førstebehandlet i Folketinget i marts.

Det ventes endeligt vedtaget i Folketinget i begyndelsen af maj med et bredt flertal bestående af blå blok, Socialdemokraterne, de Radikale og SF. Alternativet og Enhedslisten er imod forslaget.

- Vi synes ikke det er nødvendigt at hæve hastighedsgrænsen på de meget få strækninger, der kan opfylde kravene i lovforslaget. Så vi er imod det her forslag, siger Nikolaj Amstrup, Alternativets transportordfører i denne sag, til TV 2.

Kun et sted i Danmark

Det er kun på de tresporede eller fire- og sekssporedede motortrafikveje, hvor der desuden findes sikkerhedsforanstaltinger som nødspor samt autoværn og midterrabat, at regeringen forestiller sig, det vil være muligt at sætte fartgærnsen op til de 100 kilometer i timen.

Det betyder ifølge et af de partier, der stemmer for lovforslaget, at der kun er en enkelt motortrafikvej i Danmark, hvor bilisterne snart vil kunne køre op til 100 kilometer i timen.

Andreas Steenberg, transportfordfører for de Radikale, siger til TV 2, at de Radikale går ind for lovforslaget. Han siger, at det i øjeblikket kun er en enkelt strækning på knap 30 kilometer på det danske motortrafikvejnet, der kan opfylde kravene i lovforslaget.

- Det er kun motortrafikvejen mellem Holbæk og Vig, der opfylder kravene i loven, siger Andreas Steenberg til TV 2.

Men hvis der på andre motortrafikveje bliver foretaget ombygninger, kan det være der også dér bliver mulighed for at køre op til 100 kilometer i timen.

Rasmus Prehn, transportordfører for Socialdemokraterne, der bakker op om lovforslaget, vil ikke tage endeligt stilling til om det skal ske - eller om motorvejsnettet skal udbygges i stedet.

- Det er jo en evig debat. Vi vil ikke lægge os fast på noget, siger Rasmus Prehn til TV 2.